Foto: proufu.ru Tojikistonda to‘qqiz millioninchi fuqaro yaqin kunlar ichida tug‘ilishi kutilmoqda. 2018 yil 1 yanvar holatiga ko‘ra, Tojikiston aholisi soni 8 mln 931 ming kishini tashkil etdi, birinchi chorak yakunlari bo‘yicha esa bu ko‘rsatkich 8 mln 973 mingga yetgan. Mamlakat aholisining yillik o‘rtacha o‘sishi 1998 yildan beri 2 foizni tashkil etayotgani hisobga olinsa, to‘qqiz millioninchi fuqaro may oxirida tug‘ilishini taxmin qilish mumkin. Aprelda, statistika agentligi ma’lumotlariga ko‘ra, Tojikistonda 20 ming chaqaloq dunyoga kelgan. Mutaxassislarning hisob-kitoblariga ko‘ra, to‘qqiz millioninchi fuqaroning tug‘ilishiga sanoqli kunlar qoldi. Mamlakat Sog‘liqni saqlash vazirligi va TR prezidenti huzuridagi Statistika agentligi bu vaziyatni kuzatib bormoqda. Hozircha chaqaloqning ota-onasiga qanday sovg‘a berilishi noma’lum. Tojikistonda 7 millioninchi fuqaro 2006 yilning 13 avgustida tug‘ilgan bo‘lsa, sakkiz millioninchi fuqaro 2013 yilda tavallud topgan.